এক ছাদের তলায় শহরের নামী চিকিৎসকদের দেখানোর সুযোগ। সৌজন্যে ত্রিধারা সম্মিলনী আয়োজিত স্বাস্থ্যমেলা। রবিবার দেশপ্রিয় পার্কের কাছে সেই স্বাস্থ্যমেলায় যোগ দিতে এসে মন্ত্রী সুব্রত মুখোপাধ্যায় চালালেন অ্যাম্বুল্যান্স।
শুধু বিশেষজ্ঞদের পরামর্শই নয়, রক্তপরীক্ষা, এক্স রে সবকিছুই হয়েছে বিনামূল্যে। ল্যান্সডাউনের বাসিন্দা পিয়ালি ভট্টাচার্য কয়েকদিন ধরে কোমরের ব্যথায় ভুগছিলেন। এদিন স্বাস্থ্যমেলায় যোগ দিয়ে অস্থিরোগ বিশেষজ্ঞদের পরামর্শ নেন তিনি। তাঁর কথায়, ‘‘এই ধরনের উদ্যোগ খুবই প্রশংসনীয়। ডাক্তার দেখানোর পর আমার এক্স রে হলো। এমনকী, রক্তপরীক্ষাও করা হয়েছে। এমন মেলা যত বেশি হয় তত ভাল।’’
এদিন স্বাস্থ্যমেলায় একটি অ্যাম্বুল্যান্সের উদ্বোধন হয়েছে। সেই অ্যাম্বুল্যান্সের স্টিয়ারিং হাতে স্বাস্থ্যমেলা প্রাঙ্গণের কয়েকপাক ঘুরতে দেখা যায় মন্ত্রী সুব্রতকে। পরে তিনি বলেন, ‘‘অ্যাম্বুল্যান্স চালিয়েছি। অন্যরকমের একটা অভিজ্ঞতা। এলাকাবাসীর দীর্ঘদিনের দাবি ছিল। ত্রিধারা সম্মিলনীর অ্যাম্বুল্যান্স পরিচালনা করার পরিকাঠামো রয়েছে।’’ শুধু অ্যাম্বুল্যান্স নয়, স্বাস্থ্যমেলা উপলক্ষে এদিন স্বাস্থ্যসংক্রান্ত একটি পত্রিকারও উদ্বোধন হয়। ওই পত্রিকায় যেমন মাইগ্রেন সম্পর্কে বিশদে আলোচনা রয়েছে, তেমনই কীভাবে নিরাপদে রক্তদান শিবির আয়োজন করা যাবে তারও উল্লেখ রয়েছে। 
ত্রিধারার সম্পাদক তথা মেয়র পারিষদ (উদ্যান) দেবাশিস কুমার বলেন, ‘‘প্রায় ৮০০ মানুষ এদিন স্বাস্থ্যমেলায় এসেছিলেন। মানুষ যেভাবে সাড়া দিয়েছেন, তাতে আমরা অভিভূত।’’ ত্রিধারার সদস্য শ্রীমতি গার্গী মুখোপাধ্যায় সম্প্রতি আচার্য মিসেস ইন্ডিয়া মোস্ট পপুলার অ্যাওয়ার্ড (২০১৭) জিতেছেন । ওই পুরস্কার পাওয়ার জন্য এদিন ক্লাবের পক্ষ থেকে তাঁকে সংবর্ধনা দেওয়া হয়।
এবছর এই স্বাস্থ্যমেলা নবম বর্ষে পড়ল। আদপে একটি মেডিক্যাল ক্যাম্প হলেও সাধারণ মানুষের উৎসাহে তা মেলার রূপ পেয়েছে। উদ্যোক্তারাও স্বীকার করে নিয়েছেন, কয়েকটি মেডিক্যাল ক্যাম্প করলেই সমস্যার সমাধান হবে না। তবে লাগাতার এই ধরনের মেলার আয়োজন করায় সচেতনতা বেড়েছে বলে দাবি করেছেন তাঁরা।